Ritratt: Omar Camilleri/ Doi  Il-lokalità tal-Mosta se tibbenefika minn proġetti ta' tisbiħ fl-urban li jinkludi l-pavimentar tat-toroq u l-ħolqien ta' outdoor gym iffinanzjati permezz tad-Development Planning Fund (DPF). Dan tħabbar mill-Ministru għall-Ambjent, it-Tibdil fil-Klima u l-Ippjanar Aaron Farrugia li spjega li l-Awtorità tal-Ippjanar approvat u ffinanzjat 13-il proġett li jiswew ftit iktar minn miljun ewro. Dawn jinkludu l-iffirmar ta' sitt proġetti – erbgħa minnhom se jkopru t-tisbiħ u l-pavimentar ta' toroq dojoq f'żoni differenti tal-lokalità, fosthom Triq Charles J Vassallo, Sqaq Xorxa, Triq Dun Mikiel Xerri, u Triq San Anton Abbati Sqaq Nru 3. Iż-żewġ proġetti l-oħrajn jinkludu l-installazzjoni ta' outdoor gym u l-bdil tal-lampi eżistenti għal oħrajn aktar effiċjenti fil-konsum tal-elettriku. Il-ministru spjega li saru diversi investimenti permezz tad-Development Planning Fund biex itejbu l-kwalità tal-ħajja tal-Maltin u biex joħolqu ambjent aktar sostenibbli. Huwa spjega kif dan il-fond jippromwovi proġetti ta' tisbiħ f'żoni urbani li jkunu ta' benefiċċju għar-residenti tal-komunità, b'fondi disponibbli għall-kunsilli lokali, NGOs, u entitajiet oħra. Dan il-fond huwa wkoll l-ikbar injezzjoni kapitali fi proġetti li, b'mod partikolari, jippromwovu t-tħaddir fl-urban u jappoġġjaw setturi vulnerabbli fis-soċjetà. Il-fondi sottomessi ġew użati primarjament għal proġetti għall-komunitajiet immirati biex inaqqsu l-effetti ħżiena tal-iżvilupp fl-urban. Dan il-kontribut, għalhekk, jinżamm fil-lokalità u jista' jintuża għal proġetti li jtejbu l-faċilitajiet fil-lokalità u ż-żoni ħodor. Sa minn Jannar tal-2017, l-awtorità ffirmat 129 kuntratt mal-kunsilli lokali u NGOs li jkopru total ta' aktar minn €12.7 miljun. Wara proċess ta' konsultazzjoni, il-ministru ħabbar numru ta' tibdiliet fid-DPF, bil-għan li jinkoraġġixxu lill-kunsilli lokali, NGOs, u għaqdiet terzi biex jissottomettu proġetti li l-ippjanar tagħhom ikun aktar ambjentali u li jkun għall-ġid tas-soċjetà. "Dawn it-tibdiliet huma parti minn bidla olistika f'dak li għandu x'jaqsam mal-kunċett ta' pjanar – il-bidla lejn pjanar intelliġenti u viżjoni ambjentali għal-lokalitajiet tagħna", qal il-ministru. Dan it-tagħrif twassal mid-Dipartiment tal-Informazzjoni.